道上有感
作者：呂祖儉
朝代：宋

paragraphs: 羣書亂插架，荏苒忽忘年。
歸來誰謂必，拂拭復茫然。
聖遠道難繼，事變如山連。
寒夜煨芋栗，炎天浮藕蓮。
時與舊朋儔，曳杖訪林泉。
忽來朝市中，歲月復推遷。
一朝忽南去，道里有餘艱。
韶陽號善地，九齡亦稱賢。
杜門省愆咎，夙夜問周旋。
異時歸故里，拜掃明招阡。
目力儻未衰，庶幾守遺編。